Der kan være situationer, der gør, at du ikke kan afholde din ferie som planlagt. I ferieloven er der angivet visse situationer, hvor du i stedet har krav på at afholde ferien på et senere tidspunkt. Disse situationer betegnes som feriehindringer.
Som eksempler på en lovlig feriehindring kan nævnes sygdom og barsel.
Stort arbejdspres eller dårlig planlægning af arbejdstid er ikke en lovlig feriehindring, og din ferie kan derfor gå tabt, hvis den ikke bliver afholdt indenfor ferieafholdelsesperioden. Det er dit ansvar som medarbejder at sørge for at få planlagt din ferie. Du skal kontakte forbundet med det samme, hvis din arbejdsgiver nægter dig at afholde ferie.
Hvis du har været feriehindret indtil den 31. december, bliver op til 4 af dine 5 ferieuger automatisk overført til den næste ferieafholdelsesperiode. Du kan som udgangspunkt ikke få udbetalt disse uger ved feriehindring, de skal i stedet afholdes på et senere tidspunkt.
Hvis I ikke har aftalt at overføre den 5. ferieuge også, bliver den i stedet automatisk udbetalt til dig, når ferieafholdelsesperioden slutter den 31. december.